夢井
作者：元稹
朝代：唐

paragraphs: 夢上高高原，原上有深井。
登高意枯渴，願見深泉冷。
裴回遶井顧，自照泉中影。
沈浮落井瓶，井上無懸綆。
念此瓶欲沈，荒忙爲求請。
遍入原上村，村空犬仍猛。
還來遶井哭，哭聲通復哽。
哽噎夢忽驚，覺來房舍靜。
燈焰碧朧朧，淚光疑冏冏。
鍾聲夜方半，坐臥心難整。
忽憶咸陽原，荒田萬餘頃。
土厚壙亦深，埋魂在深埂。
埂深安可越，魂通有時逞。
今宵泉下人，化作瓶相憬。
感此涕汍瀾，汍瀾涕霑領。
所傷覺夢間，便覺死生境。
豈無同穴期，生期諒綿永。
又恐前後魂，安能兩知省。
尋環意無極，坐見天將昞。
吟此夢井詩，春朝好光景。